
Előterjesztést készítette: Deák Katalin pályázati ügyintéző

Előterjesztést véleményezi: ESZB, PTÜB
Döntés módja: nyílt szavazás, egyszerű szótöbbség

Mellékletek: Tájékoztató, ÁSZF, A és B típusú pályázati kiírás 
E L Ő T E R J E S Z T É S

Sülysáp Város Önkormányzata Képviselő-testületének

2014. szeptember  18-án tartandó munkaterv szerinti ülésére

8. napirendhez
Tárgy: Csatlakozás a Bursa Hungarica Ösztöndíjpályázat 2015. évi fordulójához 
Tisztelt Képviselő-testület!

A közelmúltban kiírásra került a Bursa Hungarica Felsőoktatási Önkormányzati Ösztöndíjrendszer 2015. évi fordulója. E felsőoktatási szociális ösztöndíjrendszer célja, hogy az esélyteremtés érdekében a hátrányos helyzetű, szociálisan rászoruló fiatalok számára is elérhetővé tegye a felsőoktatásban való részvételt.
Az Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendelet szolgál. Ez alapján a Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál:

1. A települési önkormányzatok által nyújtott támogatás: a támogatás havi összegét pályázónként állapítja meg az önkormányzat, minimum 1000 Ft/hó/fő összegben.
2. A megyei önkormányzatok által nyújtott támogatás: a megyei önkormányzat tetszőleges összeggel kiegészítheti a települési önkormányzat által támogatott pályázó vagy pályázók számára megítélt, települési önkormányzati forrásból fedezendő ösztöndíj összegét.

3. Intézményi támogatás: az Emberi Erőforrások Minisztériuma a települési és a megyei önkormányzat által megállapított támogatási összeget az önkormányzati támogatással megegyező mértékben – évenként közzétett értékhatárig – kiegészíti. Az intézményi ösztöndíjrész egy főre eső maximuma a 2014. évi fordulóban 5.000 Ft/fő/hó volt.

Az ösztöndíjpályázattal kapcsolatos adatbázis-kezelői, koordinációs, a települési és megyei ösztöndíj pénzkezelési feladatait az Emberi Erőforrás Támogatáskezelő végzi, míg az elbírálási és adatrögzítési feladatokat az ösztöndíjpályázathoz csatlakozó települési és megyei önkormányzatok látják el. 

Kétféle támogatás lehetséges:

”A” típusú főbb feltételei:

· lakóhely a pályázatot meghirdető települési önkormányzat területén;

· hátrányos szociális helyzet;
· felsőoktatási intézményben teljes idejű (nappali tagozatos), alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőfokú, illetve felsőoktatási szakképzésben folytatatott tanulmányok.
”B” típusú főbb feltételei:
· lakóhely a pályázatot meghirdető települési önkormányzat területén;

· hátrányos szociális helyzet;
· a 2014/2015. tanévben utolsó éves, érettségi előtt álló középiskolások vagy felsőfokú diplomával nem rendelkező, felsőoktatási intézménybe még felvételt nem nyert érettségizettek, akik a 2015/2016. tanévtől kezdődően felsőoktatási intézmény keretében teljes idejű (nappali tagozatos) alapfokozatot és szakképzettséget eredményező alapképzésben, osztatlan képzésben vagy felsőoktatási szakképzésben kívánnak részt venni. 
Az ”A” típusú pályázat ösztöndíjának időtartama 10 hónap, azaz két egymást követő tanulmányi félév: a 2014/2015. tanév második (tavaszi), illetve a 2015/2016. tanév első (őszi) féléve. A ”B” típusú pályázat esetén az ösztöndíj időtartama 3x10 hónap, azaz hat egymást követő tanulmányi félév (a 2015/2016. tanév, a 2016/2017. tanév és a 2017/2018. tanév).
A pályázati rendszerben való részvétel az önkormányzatok számára önkéntes, a Képviselő-testület ilyen irányú döntése estén a csatlakozási nyilatkozatot 2014. október 1-jéig meg kell küldeni a támogatáskezelő részére. A fiatalok 2014. november 7-ig pályázhatnak, az önkormányzatoknak pedig 2014. december 8-ig kell elbírálnia a határozatokat.
Az elmúlt évben településünkön 16 fő pályázott az ösztöndíjra, közülük az Önkormányzat mindenkit támogatásban részesített; havi 90.000 Ft-os keretet osztva fel a sikeresen pályázók között.

Mivel Önkormányzatunk az eddigiekben is próbálta segíteni ilyen módon a szociálisan rászoruló felsőoktatásban tanuló sülysápi fiatalokat, javaslom a tisztelt Képviselő-testületnek, hogy a 2015. évi fordulóra vonatkozóan is döntsön az Ösztöndíjpályázathoz való csatlakozásról, mégpedig az elmúlt évi, havi 90.000 Ft, azaz a 10 tanulmányi hónapra számítva összesen 900 ezer Ft keretösszeggel, és írja ki a pályázatot az ösztöndíjra.

A pályázati kiírásnak központilag meghatározott formája van, amint az a mellékletek között látható. A kiírást illetően az önkormányzatnak két ponton van lehetősége a pályázati feltételek alakításában (pirossal megjelölt részek a pályázati kiírásokban):
Egyrészt kötelezően benyújtandó egy igazolás a pályázó és a pályázóval egy háztartásban élők egy főre jutó havi nettó jövedelméről, azonban a szociális rászorultság igazolására szolgáló egyéb okiratokat az elbíráló települési önkormányzat határozza meg. E vonatkozásban javaslom a következő feltételek előírását:

„A pályázati kérelem rövid indoklása, melyben ki kell térni a szociális rászorultságot megalapozó körülményekre (jövedelmi és kiadási viszonyok, tartós betegség, fogyatékosság, munkanélküliség, árvaság stb.), és az ezeket alátámasztó okiratok (pl. jövedelemigazolás, orvosi igazolás, hivatalos szervek határozata, igazolása stb.).”
Másrészt az önkormányzat meghatározhatja a szükséges iratok pótlására szolgáló hiánypótlási határidőt, amit – tekintettel az elbírálásra megadott rövid határidőre – 5 napban javaslok megállapítani.

Kérem a határozati javaslat szíves elfogadását.
…/2014. (IX. 18.) ÖKT határozati javaslat

Sülysáp Város Önkormányzatának Képviselő-testülete úgy határoz, hogy
1./ a Bursa Hungarica Felsőoktatási Önkormányzati Ösztöndíjpályázat 2015. évi fordulójához csatlakozik,
2./ az Ösztöndíjpályázat települési önkormányzati keretét –beleértve az előző évekről átnyúló támogatási összegeket – 90.000 Ft/hó x 10 hó összegben határozza meg, amit az Önkormányzat a 2015. évi költségvetésében biztosít,
3./ az előterjesztett pályázati kiírást jóváhagyja, és a pályázatot kiírja,
4./ felkéri és felhatalmazza a polgármestert és a jegyzőt, hogy a pályázattal kapcsolatos intézkedéseket tegyék meg.

Határidő: 1./ 2014. október 1.; 2./ 2015. évi költségvetés elfogadása; 3./ 2014. október 1.; 4./ folyamatos
Felelős: polgármester, jegyző

Sülysáp, 2014. szeptember 5.

Horinka László s.k. 

